b'\n_START_ARTICLE_\nSiva (kyl\xc3\xa4)\n_START_PARAGRAPH_\nSiva (ven. \xd0\xa1\xd0\xb8\xcc\x81\xd0\xb2\xd0\xb0) on kyl\xc3\xa4, maalaiskunta ja Sivan piirin hallinnollinen keskus Permin aluepiiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Obvan sivujoen Sivan varrella 161 kilometri\xc3\xa4 Permist\xc3\xa4 luoteeseen. Asukkaita on 4\xc2\xa0900 henke\xc3\xa4 (vuonna 2002)._NEWLINE_Paikkakunta mainitaan ensimm\xc3\xa4isen kerran vuonna 1795. Aluksi se oli Vsevolo\xc5\xbeskin suvulle kuulunut suurkartano, jonka yhteyteen syntyi my\xc3\xb6hemmin my\xc3\xb6s teollisuutta. 1860-luvulla kyl\xc3\xa4st\xc3\xa4 tuli Ohanskin kihlakuntaan kuuluneen Sivan kunnan ja vuonna 1924 Sivan piirin keskus._NEWLINE_Sivassa toimii maatalousyrityksi\xc3\xa4, elintarviketeollisuutta ja mets\xc3\xa4teollisuuslaitoksia. Kyl\xc3\xa4ss\xc3\xa4 on keskikoulu, musiikkikoulu, ammattikoulu, lasten luomisty\xc3\xb6n keskus, kulttuuritalo, elokuva- ja vapaa-ajankeskus, kaksi kirjastoa, kotiseutumuseo ja piirisairaala. Paikallislehten\xc3\xa4 ilmestyy Na rodnoi zemle (\xe2\x80\x9dKotiseudulla\xe2\x80\x9d). Kyl\xc3\xa4n l\xc3\xa4hell\xc3\xa4 on entinen Vsevolo\xc5\xbeskien kartanoalue.'